CELEX: 62020TN0148
Language: bg
Date: 2020-03-09 00:00:00
Title: Дело T-148/20: Жалба, подадена на 9 март 2020 г. — FC/EASO

25.5.2020   
            
            
               BG
            
            
               Официален вестник на Европейския съюз
            
            
               C 175/29
            
         
      Жалба, подадена на 9 март 2020 г. — FC/EASO
      (Дело T-148/20)
      (2020/C 175/40)
      Език на производството: гръцки
      
         Страни
      
      
         Жалбоподател: FC (представител: B. Christianós, адвокат)
      
         Ответник: Европейска служба за подкрепа в областта на убежището (EASO)
      
         Искания
      
      Жалбоподателката моли Общия съд:
      
                  —
               
               
                  да отмени обжалваното решение № EASO/ED/2019/509 на EASO от 18 декември 2019 г., с което е отхвърлена нейната жалба по административен ред, подадена на 5 септември 2019 г. на основание член 90, параграф 2 от Правилника за длъжностните лица на Европейския съюз (наричан по-нататък „Правилникът“),
               
            
                  —
               
               
                  да отмени решението на EASO от 7 юни 2019 г., с което е отхвърлено оттеглянето, с дата 23 май 2019 г., от страна на жалбоподателката, на нейната оставка от 1 март 2019 г.,
               
            
                  —
               
               
                  да осъди EASO да заплати на жалбоподателката, като обезщетение, ведно с лихвите, сумата, съответстваща на размера на възнаграждението, което тя би получила, ако беше останала на длъжността, която е заемала в EASO, от 1 юни 2019 г. до възстановяването ѝ на работа в EASO, или до изтичането на срока на нейния договор с EASO, или до назначаването ѝ на друга длъжност със съответстващо възнаграждение, сума, възлизаща на 7 534,03 EUR месечно (до 15 юли 2019 г.) и на 7 777,25 EUR месечно (от 16 юли 2019 г.),
               
            
                  —
               
               
                  да осъди EASO да заплати на жалбоподателката обща сума в размер на 250 000 EUR като обезщетение за претърпените от нея неимуществени вреди и за уврежданията на здравето, понесени от нея до днес, и
               
            
                  —
               
               
                  да осъди EASO да заплати всички съдебни разноски, направени от жалбоподателката.
               
            
         Основания и основни доводи
      
      Жалбоподателката изтъква две основания в подкрепа на жалбата.
      
                  1.
               
               
                  Първо основание: обжалваното решение № EASO/ED/2019/509 е опорочено поради следните причини:
                  
                              —
                           
                           
                              нарушение на правото на жалбоподателката на добра администрация (член 41 от Хартата на основните права на Европейския съюз, наричана по-нататък „Хартата“) от гледна точка на принципите на безпристрастност и обективност, на задължението за полагане на грижа, както и на презумпцията за невиновност (първа причина за отмяна, що се отнася до първото основание),
                           
                        
                              —
                           
                           
                              нарушение на правото на жалбоподателката да бъде взет предвид от страна на администрацията нейният интерес, произтичащ от правото на добра администрация (член 41 от Хартата) и от задължението за полагане на грижа (член 24 от Правилника) (втора причина за отмяна, що се отнася до първото основание),
                           
                        
                              —
                           
                           
                              посочените практики и незаконно бездействие на EASO са опорочени според жалбоподателката от явна грешка в преценката, грешка при прилагане на правото и недостатъчност на мотивите (трета причина за отмяна, що се отнася до първото основание).
                           
                        
            
                  2.
               
               
                  Второ основание: обжалваното решение № EASO/ED/2019/509 е опорочено поради следните причини:
                  
                              —
                           
                           
                              пороци, произтичащи от явна грешка в преценката, грешка при прилагане на правото и недостатъчност на мотивите, свързани в частност с подаването на оставката на основание член 47, буква б), подточка ii) от Условията за работа на другите служители, и с възможното оттегляне на същата (първа причина за отмяна, що се отнася до второто основание),
                           
                        
                              —
                           
                           
                              нарушение на правото на жалбоподателката на добра администрация (член 41 от Хартата) и на задължението за полагане на грижа (член 24 от Правилника, приложим по аналогия), в частност от гледна точка на нейното право интересът ѝ да бъде взет предвид от страна на администрацията (втора причина за отмяна, що се отнася до второто основание).